รัฐบาลไทย-ข่าวทำเนียบรัฐบาล-บีโอไอเผยภาวะลงทุน 9 เดือนปี 2564 ส่งสัญญาณบวก มูลค่ากว่า 5 แสนล้านบาท - FDI เติบโตกว่า 200%
วันจันทร์ที่ 11 ตุลาคม 2564
บีโอไอเผยภาวะลงทุน 9 เดือนปี 2564 ส่งสัญญาณบวก มูลค่ากว่า 5 แสนล้านบาท - FDI เติบโตกว่า 200%
บีโอไอสรุปภาวะการลงทุน ช่วง 9 เดือนแรกของปี 2564 สถิติการขอรับส่งเสริมการลงทุนเพิ่มขึ้นเกินคาด มีมูลค่ารวมมากกว่า 5 แสนล้านบาท ปรับเพิ่มขึ้นโดยสูงกว่าปี 2563 ทั้งปี และยังสูงกว่ามูลค่าเฉลี่ยก่อนเกิดโควิดในช่วงปี 2558 – 2562
ขณะที่การลงทุนผ่านFDIมูลค่าก็เพิ่มขึ้นสอดคล้องกัน โดยมีอัตราเติบโตมากกว่า200%เมื่อเทียบกับช่วงเดียวกันกับปีก่อน
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน หรือ บีโอไอเปิดเผยว่า ในช่วง9เดือนแรก (ม.ค. - ก.ย.) ปี2564มีโครงการยื่นขอรับส่งเสริมการลงทุนจํานวน1,273โครงการ เพิ่มขึ้นร้อยละ 23เมื่อเทียบกับช่วงเดียวกันของปี2563คิดเป็นมูลค่าเงินลงทุนรวม 520,680 ล้านบาท เพิ่มขึ้นร้อยละ 140 เมื่อเทียบกับช่วงเดียวกันของปีก่อน โดยมีมูลค่าสูงกว่าปี2563ทั้งปี (432,000ล้านบาท) และสูงกว่ามูลค่าเฉลี่ยก่อนเกิดโควิดช่วงปี2558 – 2562(483,664ล้านบาท)
กลุ่มอุตสาหกรรมเป้าหมายมีมูลค่าเงินลงทุนรวม269,730ล้านบาท คิดเป็นสัดส่วนร้อยละ52ของมูลค่าการขอรับส่งเสริมการลงทุนทั้งหมด โดยอุตสาหกรรมที่มีมูลค่าเงินลงทุนสูงสุดอันดับแรก ได้แก่ เครื่องใช้ไฟฟ้าและอิเล็กทรอนิกส์77,210ล้านบาท ซึ่งเป็นผลมาจากการย้ายฐานการผลิตและสถานการณ์การแพร่ระบาดของโรคโควิด-19ที่เปลี่ยนกิจกรรมของคนทํางานในรูปแบบWFHทําให้มีความต้องการของตลาดเพิ่มขึ้น อันดับ2อุตสาหกรรมการแพทย์59,210ล้านบาท ซึ่งก็เป็นการลงทุนต่อเนื่องจากสถานการณ์โควิด ส่งผลให้ความต้องการสินค้าที่ใช้ในการป้องกันเชื้อโควิด เช่น ถุงมือยาง เพิ่มขึ้นอย่างมาก อันดับ3ปิโตรเคมีและเคมีภัณฑ์36,760ล้านบาท อันดับ4การเกษตรและแปรรูปอาหาร31,660ล้านบาท และอันดับ5เทคโนโลยีชีวภาพ20,950ล้านบาท
สําหรับมูลค่าขอรับการส่งเสริมจากต่างประเทศ หรือFDIช่วง9เดือนแรกปี2564มีจํานวน587โครงการ มูลค่าเงินลงทุน372,068ล้านบาท โดยมูลค่าเพิ่มขึ้นร้อยละ220จากช่วงเดียวกันของปีก่อน ประเทศที่มีมูลค่าลงทุนสูงสุด3อันดับแรก ได้แก่ ญี่ปุ่น 67,816 ล้านบาท สหรัฐฯ 26,936 ล้านบาท และสิงคโปร์ 26,882 ล้านบาท
สําหรับพื้นที่เป้าหมายEECมีการขอรับส่งเสริมจํานวน348โครงการ มูลค่าเงินลงทุนรวม 173,780 ล้านบาท โดยจังหวัดระยอง มีมูลค่าเงินลงทุนสูงสุด91,670ล้านบาท รองลงมาเป็นจังหวัดชลบุรี มูลค่าเงินลงทุน54,310ล้านบาท และจังหวัดฉะเชิงเทรา มูลค่าเงินลงทุน27,800ล้านบาท ตามลําดับ
นอกจากนี้ การขอรับส่งเสริมตามมาตรการส่งเสริมการลงทุนเพื่อปรับปรุงประสิทธิภาพ ในช่วง9เดือนแรกมีจํานวน134โครงการ มูลค่าเงินลงทุน 14,806ล้านบาท โดยการปรับเปลี่ยนเครื่องจักรเพื่อเพิ่มประสิทธิภาพการผลิตมีมูลค่าสูงสุด รองลงมาคือ การปรับปรุงประสิทธิภาพด้านการประหยัดพลังงาน พลังงานทดแทน และลดผลกระทบต่อสิ่งแวดล้อม จากการตื่นตัวเรื่องการใช้พลังงานทดแทน โครงการที่ขอสิทธิประโยชน์สําหรับการผลิตไฟฟ้าพลังงานทดแทนไว้ใช้เองได้ขยายตัวอย่างต่อเนื่อง ประมาณการว่าโครงการเหล่านี้ที่ยื่นคําขอในปีจะมีกําลังการผลิตไฟฟ้าพลังงานทดแทนรวมถึง 300 เมกกะวัตต์
“นักลงทุนทั้งไทยและต่างชาติยังคงให้ความสนใจยื่นขอรับส่งเสริมการลงทุนอย่างต่อเนื่อง โดยเฉพาะในกลุ่มอุตสาหกรรมเป้าหมาย อีกทั้งผู้ประกอบการมีความพร้อมเพื่อยกระดับสู่อุตสาหกรรม4.0สังเกตได้จากมีกิจการยื่นขอรับการส่งเสริมเพื่อปรับปรุงประสิทธิภาพการผลิตด้านเครื่องจักรด้วยการนําระบบอัตโนมัติมาใช้งานเพิ่มขึ้นอย่างเห็นได้ชัดในช่วง9เดือนที่ผ่านมา โดยมีมูลค่าเงินลงทุน7,378ล้านบาท หรือประมาณครึ่งหนึ่งของคําขอรับส่งเสริมตามมาตรการปรับปรุงประสิทธิภาพ และเมื่อเร็วๆ นี้ บริษัทWestern Digitalซึ่งได้รับการส่งเสริมจากบีโอไอก็ได้รับคัดเลือกจากWorld Economic Forumให้เป็นโรงงานอัจฉริยะ ได้รับรางวัลระดับนานาชาติด้านการใช้เทคโนโลยีในกลุ่มของการปฏิวัติอุตสาหกรรมครั้งที่ 4 (4thIndustrial Revolution) มาใช้ในโรงงาน ซึ่งนับเป็นโรงงานแห่งแรกของไทยที่ได้รับรางวัลนี้ สะท้อนให้เห็นถึงศักยภาพของประเทศไทยที่พร้อมขับเคลื่อนสู่อุตสาหกรรมแห่งอนาคตอย่างเต็มรูปแบบ”เลขาธิการบีโอไอ กล่าว
****************************